ການເຕີບໂຕທາງເສດຖະກິດ ໃນນະຄອນຫຼວງ ວຽງຈັນ ຈະບໍ່ເປັນໄປຕາມແຜນການ ທີ່ວາງໄວ້ໃນຊ່ວງປີ 2021-2025
ໃນປີ 2020 ເສດຖະກິດຂອງນະຄອນວຽງຈັນ ຂະຫຍາຍຕົວເພີ້ມຂຶ້ນ ໃນອັດຕາສະເລ່ຍ 9.5 ເປີ ເຊັນທຽບໃສ່ປີ 2019.
ການເຕີບໂຕທາງເສດຖະກິດໃນນະຄອນຫຼວງວຽງຈັນ ຈະບໍ່ເປັນໄປຕາມແຜນການທີ່ວາງໄວ້ໃນຊ່ວງປີ 2021-2025 ເພາະວ່າຕ້ອງໄດ້ໃຊ້ເງິນທຶນຈຳນວນຫຼາຍ ເພື່ອຟື້ນຟູຜົນກະທົບຈາກໄວຣັສ COVID-19 ທ່ານ ພູໂຂງ ບັນນະວົງ ຮອງເຈົ້າຄອງເຂດນະຄອນຫຼວງວຽງຈັນ ຖະແຫຼງວ່າແຜນການພັດທະນາເສດຖະກິດຂອງເຂດນະຄອນຫຼວງວຽງຈັນ ໃນໄລຍະປີ 2021-2025 ໄດ້ວາງຄາດໝາຍການເຕີບ ໂຕທາງເສດຖະກິດໄວ້ທີ່ອັດຕາສະເລ່ຍ 7 ເປີເຊັນ ຫາ 8 ເປີເຊັນຕໍ່ປີ ຫາກແຕ່ວ່າດ້ວຍຜົນກະທົບຈາກການລະບາດຂອງເຊື້ອໄວຣັສ COVID-19 ຈຶ່ງເຮັດໃຫ້ເປັນການຍາກທີ່ຈະສາມາດບັນລຸເປົ້າ ໝາຍດັ່ງກ່າວໄດ້ຈິງ ໂດຍສະເພາະໃນປີ 2021 ຍັງຈະຕ້ອງໄດ້ນຳໃຊ້ເງິນທຶນຈຳນວນຫຼາຍເພື່ອຟື້ນຟູພາກທຸລະກິດ ແລະ ການຜະລິດຕ່າງໆທີ່ຖືກກະທົບຈາກການລະບາດຂອງໄວຣັສ COVID-19 ດ້ວຍນັ້ນ ຈຶ່ງຄາດວ່າເສດຖະກິດຂອງເຂດນະຄອນຫຼວງວຽງຈັນ ຈະຂະຫຍາຍຕົວເພີ່ມຂຶ້ນໄດ້ບໍ່ເກີນ 6 5 ເປີເຊັນເທົ່ານັ້ນ ໃນປີ 2021 ດັ່ງທີ່ທ່ານ ພູໂຂງ ໄດ້ໃຫ້ການຢືນຢັນວ່າ “ການເຕີບໂຕເສດຖະກິດ 2021 ຂອງນະຄອນຫຼວງວຽງຈັນນີ້ ຈະມີຄວາມສາມາດເຕີບໂຕເປັນຄາດໝາຍສູ້ຊົນຢູ່ໃນລະດັບ 6 5 ເປີເຊັນ ເພາະວ່າອີງໃສ່ເລື່ອງທ່າແຮງຕ່າງໆໃນແຜນ 5 ປີເຮົາໄດ້ຄາດວ່າປະມານ 7 ເປີເຊັນ ຫາ 8 ເປີເຊັນໂດຍສະເລ່ຍ ແຕ່ວ່າເລີ່ມປີທຳອິດຂອງແຜນ 5 ປີນີ້ເຮົາບໍ່ສາມາດຈະໄດ້ໃນລະດັບນັ້ນ ມັນຈະໄດ້ໃນລະດັບແຕ່ 6 5 ເປີເຊັນເພາະວ່າປີ 2020 ນີ້ເຮົາບັນລຸໄດ້ 6 4 ເປີເຊັນ ຄາດວ່າປີ 2021 ນີ້ເຮົາຈະບືນໃສ່ປະມານ 6 5 ເປີເຊັນ ມີຄວາມເປັນໄປໄດ້ ” ໃນປີ 2020 ທາງການລາວໄດ້ວາງຄາດໝາຍການເຕີມໂຕທາງເສດຖະກິດຂອງນະຄອນວຽງຈັນ ໄວທີ່ອັດຕາສະເລ່ຍ 9 5 ເປີເຊັນທຽບໃສ່ປີ 2019 ຊຶ່ງຖ້າຫາກສາມາດຈັດຕັ້ງປະຕິບັດໄດ້ຈິງ ກໍຈະເຮັດໃຫ້ລາຍໄດ້ສະເລ່ຍຂອງປະຊາຊົນ ລາວ ໃນນະຄອນຫຼວງວຽງຈັນເພີ່ມຂຶ້ນເປັນ 6,120 ໂດລາຕໍ່ຄົນໃນປີ 2020 ແຕ່ເມື່ອເສດຖະກິດຂະຫຍາຍຕົວພຽງ 6 4 ເປີເຊັນ ຈຶ່ງເຮັດໃຫ້ປະຊາຊົນໃນນະຄອນຫຼວງ ວຽງຈັນ ມີລາຍໄດ້ສະເລ່ຍພຽງ 6,064 ໂດລາຕໍ່ຄົນໃນປີ 2020 ສ່ວນປີ 2019 ເສດຖະກິດຂອງນະຄອນຫຼວງວຽງຈັນ ຂະຫຍາຍຕົວເພີ່ມຂຶ້ນ 9 58 ເປີເຊັນ ທຽບໃສ່ປີ 2018 ໂດຍມີຍອດຜະລິດຕະພັນລວມ (GDP) ເກີນກວ່າ 48,895 ຕື້ກີບ ພາກອຸດສາຫະກຳກວມເອົາ 50 28 ເປີເຊັນ, ພາກບໍລິການກວມເອົາ 34 43 ເປີເຊັນ ແລະ ພາກກະສິກຳກວມເອົາ 15 29 ເປີເຊັນຂອງ GDP ຕາມລຳດັບ ທັງນີ້ການລະບາດຂອງໄວຣັສ COVID-19 ເຮັດໃຫ້ລັດຖະບານລາວ ຕ້ອງປິດດ່ານຊາຍແດນໃນທົ່ວປະເທດ ນັບແຕ່ເດືອນເມສາ 2020 ເປັນຕົ້ນມາ ໄດ້ສົ່ງຜົນກະທົບຢ່າງໜັກໜ່ວງຕໍ່ທຸລະກິດ ການຄ້າ ການລົງທຶນໃນທົ່ວປະເທດ ໂດຍສະເພາະແມ່ນເຂດນະຄອນວຽງຈັນ ທີ່ມີມູນຄ່າທາງເສດ ຖະກິດສູງທີ່ສຸດໃນລາວນັ້ນ ກໍຍ່ອມຈະໄດ້ຮັບຜົນກະທົບໜັກໜ່ວງທີ່ສຸດ ໂດຍຈາກການສຳຫຼວດພົບວ່າ ຫົວໜ່ວຍທຸລະກິດໃນພາກບໍລິການທີ່ໄດ້ຮັບຜົນກະທົບຈາກການລະບາດຂອງໄວຣັສ COVID-19 ຄິດເປັນ 62 ເປີເຊັນ ຂອງຫົວໜ່ວຍທຸລະກິດທັງໝົດ ສ່ວນພາກອຸດ ສາຫະກຳແລະກະສິກຳໄດ້ຮັບຜົນກະທົບ 32 ເປີເຊັນ ແລະ 6 ເປີເຊັນ ຕາມລຳດັບ ຍິ່ງໄປກວ່ານັ້ນ ການໃຊ້ຈ່າຍງົບປະມານທີ່ບໍ່ມີປະສິດທິພາບ ແລະ ມີການທຸຈະລິດຢ່າງກວ້າງຂວາງດ້ວຍນັ້ນ ກໍຄືສາເຫດສຳຄັນທີ່ເຮັດໃຫ້ການຈັດຕັ້ງປະຕິບັດໂຄງການພັດທະນາຕ່າງໆບໍ່ໄດ້ຕາມເປົ້າໝາຍທີ່ວາງໄວ້ ແລະ ເຮັດໃຫ້ລັດຖະບານເສຍຫາຍຢ່າງຫຼວງຫຼາຍ ດັ່ງທີ່ເຈົ້າໜ້າທີ່ຂັ້ນສູງຂອງລາວ ຢືນຢັນວ່າ “ກົດໝາຍເລີ່ມເຂັ້ມແຂງ ປະຊາຊົນເລີ່ມນັບຖືກົດໝາຍ ຜູ້ປະກອບການ 2 ແສນກວ່າລາຍ ນັບຖືກົດໝາຍ ເງິນຖືກເຂົ້າມາລັດ ແລະ ເສຍຢູ່ກາງທາງຍ້ອນໜ່ວຍງານຂອງລັດເອົາເງິນໄປຝາກທະນາ ຄານລັດ ແລະ ເອົາໄປປັນກັນເຂົ້າຖົງຕົນເອງ ເຫຼືອໜ້ອຍນຶ່ງສົ່ງເຂົ້າລັດ ຄັນເປັນແນວນີ້ເສດຖະກິດຂອງປະເທດຂະຫຍາຍຕົວຂຶ້ນ ປະຊາຊົນຜູ້ປະກອບການ ເສຍອາກອນພາສີໃຫ້ລັດຢ່າງເອົາໃຈໃສ່ ລາຍຮັບເຂົ້າງົບປະມານລັດຖະບານໜ້ອຍນຶ່ງ ກໍສະແດງວ່າລັດຖະບານເຮົານີ້ທຸກລົງ ພະນັກງານຮັ່ງຂຶ້ນ ” ທາງດ້ານເຈົ້າໜ້າທີ່ຂັ້ນສູງໃນຄະນະກວດສອບແຫ່ງລັດຢືນຢັນວ່າ ການກໍ່ສ້າງຖະຫນົນໃນເຂດນະ ຄອນຫຼວງວຽງຈັນ ປະເຊີນກັບບັນຫາຊັກຊ້າໃນທຸກໂຄງການທີ່ບັນດາບໍລິສັດເອກະຊົນເປັນພາກ ສ່ວນທີ່ອອກທຶນໃຫ້ກ່ອນ ເປັນຕົ້ນແມ່ນໂຄງການກໍ່ສ້າງຖະໜົນຈາກ 3 ແຍກບ້ານບໍ່ໂອ ໄປຫາບ້ານສີຖານໃຕ້ ທີ່ລົງມືກໍ່ສ້າງນັບແຕ່ປີ 2015 ເປັນຕົ້ນມາ ຈົນເຖິງປັດຈຸບັນ ກໍປາກົດວ່າມີຄວາມຄືບໜ້າບໍ່ເຖິງ 70 ເປີເຊັນ ເພາະບໍລິສັດຂາດເງິນທຶນໝຸນວຽນເຊັ່ນດຽວກັນກັບໂຄງການກໍ່ສ້າງຖະໜົນ T5 ກັບໂຄງການກໍ່ສ້າງຖະໜົນ T6 ຊຶ່ງຍັງບໍ່ມີຄວາມຊັດເຈນວ່າບໍລິສັດຜູ້ໄດ້ຮັບສຳປະທານຈະສາມາດຫາເງິນທຶນເພື່ອການກໍ່ສ້າງຕໍ່ໄປໄດ້ເມື່ອໃດ ທັງການກໍ່ສ້າງຍັງບໍ່ໄດ້ມາດຕະຖານຕາມແບບທີ່ກຳນົດໄວ້ອີກດ້ວຍ